Gustaw Alwin Mjerwa

Gustaw Alwin Mjerwa ( Gustav Alwin Mürbe; * 22. decembra 1882 w Dažinje, † 30. apryla 1958 w Bukecach) bě serbski ewangelski farar, kulturny prócowar a wot 1938 do 1941 ze zastupowacym předsydu Maćicy Serbskeje.

Wón so jako syn kublerja w Dažinje pola Lubija narodźi, wopytowaše gymnazij w Budyšinje a studowaše wot 1904 do 1908 teologiju w Lipsku, hdźež běše ze sobustawom Serbskeho prědarskeho towarstwa. Po skónčenju studija skutkowaše najprjedy dwě lěće jako wikar a wot 1910 jako farar w Bukecach. W lěće 1942 bu wot fašistow z Łužicy wuhnaty a měješe hač do 1946 farske městno w Oelsy za Drježdźanami. Wot 1946 hač do swojeje smjerće w lěće 1958 bě znowa farar w Bukečanskej wosadźe.

Mjerwa ma wosebite zasłužby při wudaću Spěwarskich w lěće 1931 a bě 1937 předsyda serbskeje prědarskeje konferency, čehoždla jeho nacionalsocialistiska wyšnosć wobkedźbowaše. Po Druhej swětowej wójnje bu serbski wyši farar a 1948 prěni serbski superintendent. Jako tajki steješe w konflikće ze socialistiskim wjednistwom Domowiny pod Kurtom Krjeńcom. Pospyty dialoga a rozrisanja mjezsobnych problemow njeběchu wuspěšne.

Farar Mjerwa bě wot 1919 čłon Maćicy Serbskeje a redigowaše wot 1955 do 1958 ewangelski časopis Pomhaj Bóh.

 Žórła 

Kategorija:Rodź. 1882
Kategorija:Zemr. 1958
Kategorija:Serb
Kategorija:Ewangelsko-lutherski farar
Kategorija:Maćicar
Kategorija:Muž
Kategorija:Wosoba (Dažin)
Kategorija:Wosoba (Bukecy)
Kategorija:Čłon Serbskeho prědarskeho towarstwa